অহা ৫ ফেব্ৰুৱাৰীৰ পৰা আৰম্ভ হ'ব ইংলেণ্ড-ভাৰতৰ টেষ্ট শৃংখলাৰ প্ৰথমখন মেচ। প্ৰায় ডেৰ মাহৰ কাৰ্যসূচীৰে দলটো আহিব ভাৰতলৈ। এই সময়ছোৱাত দলটোৱে ৪খন টেষ্ট, ৫ খন টি-টুৱেন্টি আৰু ৩ খনকৈ এদিনীয়াত ভাগ ল'ব।
চাৰিখন টেষ্টৰ প্ৰথম দুখন অনুষ্ঠিত হ'ব চেন্নাইৰ এম এ চিডাম্বৰম ষ্টেডিয়ামত। তাৰ বিপৰীতে শৃংখলাৰ বাকী দুখন টেষ্ট আহমেদাবাদৰ চৰ্দাৰ পেটেল ষ্টেডিয়ামত অনুষ্ঠিত হ'ব। টেষ্ট শৃংখলা অন্ত পৰাৰ পাছতেই দলটোৱে ৫ খন টি টুৱেন্টিত ভাগ ল'ব। ১২ মাৰ্চৰ পৰা আৰম্ভ হ'বলগীয়া টি টুৱেন্টি শৃংখলাটোৰ আটাইকেইখন মেচ অনুষ্ঠিত হ'ব আহমেদাবাদৰ চৰ্দাৰ পেটেল ষ্টেডিয়ামত।
ইফালে, এদিনীয়া শৃংখলাৰ মেচসমূহ অনুষ্ঠিত হ'ব পুনেৰ এম চি এ ষ্টেডিয়ামত। মূলতঃ ক'ভিড সংক্ৰান্তীয় পৰিস্থিতিৰ প্ৰতি লক্ষ্য ৰাখিয়েই এনেদৰে একোটা স্থানত একাধিক মেচ খেলোৱাৰ ব্যবস্থা কৰিছে বি চি চি আইয়ে।
